Debate: European Central Bank – annual report
Date: MONDAY, 14 FEBRUARY 2022
Speaker: Dimitrios Papadimoulis
Country: France
Language: EL

Η έκθεση καταγράφει ότι οι αποφάσεις νομισματικής πολιτικής της Ευρωπαϊκής Κεντρικής Τράπεζας για την αντιμετώπιση της πανδημίας ήταν ένα θετικό, σημαντικό βήμα, το οποίο προκάλεσε έναν θετικό αντίκτυπο στη ζώνη του ευρώ. Η εισαγωγή του PEPP, η αύξηση του όγκου των αγορών, η αυξημένη ευελιξία στην αγορά των ομολόγων και η χαλάρωση των κριτηρίων επιλεξιμότητας, η πολιτική των βασικών επιτοκίων συνέβαλαν στην οικονομική ανάκαμψη, στη βελτίωση των συνθηκών χρηματοδότησης, παρότι αυτή η ανάκαμψη ήταν άνιση και σε ορισμένες περιπτώσεις, μεγάλωσε τις κοινωνικές και τις περιφερειακές ανισότητες. Για αυτό, στην έκθεσή μας υποστηρίζουμε πως η υποστηρικτική πολιτική της ΕΚΤ πρέπει να παραμείνει για όσο διάστημα χρειάζεται για την ενίσχυση της ανάκαμψης και την ενθάρρυνση των δημόσιων και ιδιωτικών επενδύσεων. Θα ήθελα, στο σημείο αυτό, να ευχαριστήσω τους σκιώδεις εισηγητές, τους συνεργάτες μας, τη γραμματεία της επιτροπής ECON για τη συνεργασία τους στη διάρκεια αυτών των επίπονων διαπραγματεύσεων και να σημειώσω με ικανοποίηση ότι η έκθεση που συζητούμε σήμερα υπερψηφίστηκε στην επιτροπή ECON με τη μεγαλύτερη πλειοψηφία των τελευταίων ετών: 49 ψήφοι υπέρ, 8 κατά και μία αποχή. Θα ήθελα, επίσης, να εκφράσω την αισιοδοξία μου ότι και η ολομέλεια θα στηρίξει με την ίδια ευρύτητα και πλειοψηφία το κείμενο της έκθεσης όπως ψηφίστηκε και στην επιτροπή. Στον χρόνο που μου απομένει θα ήθελα να σημειώσω ορισμένα πράγματα. Θα ήθελα να υπογραμμίσω και ένα θέμα που αφορά την πατρίδα μου την Ελλάδα, κυρία Lagarde. Η συμπερίληψη των ελληνικών ομολόγων στο πρόγραμμα PEPP αποτέλεσε και αποτελεί ένα σημαντικό θετικό βήμα. Παραμένει, ωστόσο, ανοικτό το ζήτημα ότι τα ελληνικά ομόλογα εξακολουθούν να μην είναι επιλέξιμα στο πλαίσιο του προγράμματος αγοράς στοιχείων ενεργητικού του δημόσιου τομέα, παρά τη σημαντική πρόοδο που έχει επιτευχθεί. Με την έκθεσή μας ζητούμε, με ευρύτατη πλειοψηφία, από την ΕΚΤ να επανεξετάσει, όσο διαρκεί ο σχετικός ορίζοντας των σχετικών ευέλικτων επανεπενδύσεων, αυτά που πρέπει να γίνουν και να παράσχει ειδικές συστάσεις, έτσι ώστε τα ελληνικά ομόλογα να παραμείνουν επιλέξιμα και η ανάκαμψη στην πατρίδα μου την Ελλάδα να μην κινδυνεύσει από έναν νέο γύρο λιτότητας και μια νέα κρίση χρέους. Τελειώνοντας, νομίζω ότι είναι πολύ σημαντικό να συνεχιστούν χωρίς υποχωρήσεις τα θετικά βήματα και στη δράση της ΕΚΤ στην καταπολέμηση της κλιματικής κρίσης, καθώς, επίσης, και να απαγκιστρωθούμε από δογματικές προσεγγίσεις στον τρόπο προσέγγισης της αρχής ουδετερότητας της αγοράς. Ήδη, η ΕΚΤ έχει παρεκκλίνει σε αρκετές περιπτώσεις, προκειμένου να πετύχει τους στόχους της, από αυτή την αρχή. Πρέπει να συνεχίσουμε με πραγματισμό και με ρεαλισμό. Τέλος, νομίζω ότι είναι σημαντικό να διευκολυνθεί η πρόσβαση των μικρών και μεσαίων επιχειρήσεων στη χρηματοδότηση που πάσχει σε πολλές χώρες, να ολοκληρωθεί επιτέλους, κύριε Gentiloni, κυρία Lagarde και κύριοι του Συμβουλίου που απουσιάζετε, το ευρωπαϊκό σύστημα ασφάλισης καταθέσεων, γιατί χωρίς τον τρίτο πυλώνα δεν υπάρχει τραπεζική ένωση, και να κάνετε περισσότερα βήματα στον τομέα της διαφάνειας, της επικοινωνίας με τους πολίτες και στην ισότητα των φύλων μέσα στην Ευρωπαϊκή Κεντρική Τράπεζα.